khistorydata/jeongjo-sjw-relations huggingface dataset:
정조 8년
傳于具明謙曰。右承旨入侍。
정조 8년
承旨前望單子入之。李敬養丁範祖落點。
정조 8년
具明謙啓曰。左承旨李敬養牌不進。同副承旨丁範祖在外。伴直無人。右副承旨安聖彬牌招入直。何如。傳曰。允。
정조 8년
備忘記。擬待本事究竟。當有處分。已言於李判府事待命啓辭批旨矣。首陳事件。自有受敎。如不以受敎。爲無足信。則焉敢無難拖及。甘抵冒犯之科乎。又若大臣事插入句語。看之未半。不覺駭惋。其詞鋒之凌踏。話頭之乖悖。此自有言疏以來所未見所未聞者。大臣。予所敬禮也。無論言之是非。就事論事。尙或謂之勤攻闕失。而今以不足道三字。一筆句勘。其他侮辱之說。極口噴。此而尋常勘罪。朝廷體統。將至於掃地盡矣。前應敎李魯春。亟施竄配之典。
정조 8년
具明謙。以義禁府言啓曰。前應敎李魯春。極施竄配之典事。承傳。啓下矣。李魯春平安道雲山郡竄配。而以承傳內辭意。具罪目。依例發遣府羅將。押送配所。何如。傳曰。允。
정조 8년
領府事金尙喆。領議政鄭存謙。判府事洪樂性。左議政李福源。右議政金熤等箚曰。伏以。臣等昨上短箚。仰暴稽討之罪。冀蒙不誠之誅。威罰不加。恩批鄭重。惶隕愧恧。不省攸措。繼伏見夜下備忘。彼逆滔天之罪。諭之以無憑。臣等沬血之義。責之以起鬧。又申年前受敎。作爲禁言之防限。臣等相顧抑塞。繼以憂嘆。噫嘻。濟恭貫盈之惡。有萬可誅。無一可赦。凶肚莫掩。眞贓已露。而今殿下不但不加曲刑。乃反宣示絲綸。逐件曲保。以拒一國之大論。於是乎臣等之惑滋甚。而有不暇洞論頭顱。先就聖敎而仰復焉。聖敎有曰。獄案已洗。憑考無所也。有曰。翻案一款。參訂已絶也。一則以濟恭之置辟。歸之刑政之乖錯。一則以請討之中止。竝與元惡而欲恕。末又以尹得孚疏語之無所干連。疑之以勒成。曾不意以殿下明理之工。有如此之敎也。噫。鞫獄莫嚴。詞案至重。雖以人君之尊。有不容庇護。則濟恭之凶肚逆節。畢露於丙申獄案。當日洗草之擧。已非朝家之少失。而況又草雖已洗。罪則自在。今豈可以草之洗。而掩罪之露也哉。締交權凶。圖翻鞫案。聞之於權凶之家人。發之於大臣之筵奏。則所謂家人竄者尙在。豈可謂憑問之無所。本事之落空耶。窩贓已露於前。情節又發於後。前後執迹。若是明的。兩觀之誅。不可少緩。今殿下猶慮以跡涉疑似。恐或爲刑政之乖錯。此實臣等之所未敢曉者也。若使今日廷臣。果能早辨逆折。積誠回天。則義理之湮晦。世道之斁敗。豈至如今日。而懲討之論。未免中止者。此固群下之罪也。臣等顧安敢辭罪。而今以群下之罪。反弛治逆之律者。臣等不能無憾於聖敎之下。惟彼尹得孚疏事。藉曰非濟恭之指使。顧其段落形跡。自歸相聯。至於濟恭之罪案。豈以得孚疏。而有所增減也。日昨臣等之請討。實以世道人心。日就晦溺。虞憂之端。百倍於前。更不可一味暇豫也。何嘗以株連於得孚。勒成於濟恭耶。噫。有逆必討。天下之大義理也。此而少忽。則臣不得爲臣。國不得爲國。殿下何不念及於此。而乃以十行之辭敎。欲制一世之公議。將使朝廷之上。更無沐浴之義。實非臣等所仰望於聖明者也。伏願聖明。更加三思。昨日所下備忘。亟命收還。以解四方之惑焉。取進止。答曰。省箚具悉卿等之懇。卿等。拈出再昨夜所下備忘中。兩段句語。縷縷敷陳。不啻幾百言。繼以收還原本請之。予誠惝怳訝惑。不知何以爲答。如卿等處股肱之列者。尙不能相信乃爾。安望中外。曉然知予本意也。靜思厥咎。尙誰尤哉。第一段。予不更費辭敎。辛丑七月二十一日傳敎。庚子十二月二十五日筵話。謄出一通。貼黃紙尾。卿等覽可悉之。第二段。以家人之竄者尙在。謂之憑問有所。而槪其被謫。在庚子秋。發論在壬寅春。本事關係。何等至重。則以大臣體國之誠。豈可以三年前所聞之事。始言於伊時耶。予於日前備忘記。只將大臣豈必知之六字。漫漶說去者。辭令不欲暴露。兼爲大臣庇護。到今卿等。旣以此申複于予。予始不得不明言之。惜乎。卿等之不念忠厚之風也。所請備忘還收事。竝宜不允。於是乎予不免積拂卿等之意。切冀卿等之恕察也。仍傳曰。此批答遣史官。傳諭于諸大臣處。
정조 8년
判府事李徽之箚曰。伏以。臣日前。得見堂箚。萬萬惶蹙。走伏金吾。恭俟嚴誅。伏承勿胥命之敎。且悚且感不知所云。噫。臣行己不信。人多疑怒。嚮者聲罪蔡濟恭。重被情外之斥。幸賴聖明之曲貸。得保今日。而三載之後。又遭深論。罔非臣自取。更誰尤哉。噫。濟恭之貫盈罪惡。卽人得以誅之者也。人之臚列逆節者。臣箚已悉。人之力請嚴討者。臣言亦同。而儒臣所謂臣之前後二言。判成兩截云者。未知指何事何言而然耶。臣之箚奏俱存。天可欺。雖然苟使臣。極言力爭。得請乃已。庶免人言之來。而天心莫回。王章久稽。此固由於臣之誠淺辭拙之致也。彼以義理之漫漶。懲討之渙散。皆歸咎於臣。而又以謂不悖之公議。因臣而壞了。誠如是。臣罪當如何。聖德雖懋包容。有臣如此。不宜曲保。速被嚴譴。臣之願也。此際伏見備忘下者。臣心之惶悶抑鬱。有倍於諸臣。蓋壬寅春討罪濟恭也。臣之所得聞處。實是十分無疑。故忠憤所激。敢效沐浴之義。而緣臣事君無狀。言行不孚。天聽邀然。罪人晏如。一則臣罪。二則臣罪。伏惟日月之明。俯燭鬼蜮之狀。濟恭之窮凶極惡。許多負犯。其果有一毫可恕之道耶。今者諸大臣。或奏或箚。累日爭執而不已者。誠以濟恭之兇腸悖口。爲國禍胎。罪犯益著。路人皆知。故國是不可不定。天討不可不嚴。斷斷血忱。皆出於憂世道誅亂賊之心。則殿下宜卽廓揮乾斷。以正王法。而非但不賜兪音。反降備旨。以塞請討之路。此豈區區所望於聖朝者耶。臣言雖不足信。諸臣之憂憤如此。諸臣之聲討亦如此。則殿下豈可不信諸大臣之言耶。臣旣有情勢。不得聯名於諸大臣之箚。義不可獨爲默默。玆敢略效沬血之誠。仰陳於引義之章。伏乞聖明。亟降威罰。先治臣不誠之罪。特循公議。還收備旨。以解國人之惑焉。取進止。答曰。省箚具悉卿懇。予未嘗不信卿言。卿何曰言不足信耶。卿之箚辭。何乃若是之不槪本事。諸大臣箚批。已盡之。卿之所謂所聞無疑。竊以爲不深量也。至於箚末所引不誠二字。尤何等過當底說耶。卿須安心勿辭。所請不允。更冀卿之諒之也。仍傳曰。此批答遣史官。傳諭于李判府事處。
정조 8년
具明謙啓曰。卽者禁府都事來言。領府事金尙喆。領議政鄭存謙。判府事洪樂性。左議政李福源。右議政金熤。今方待命於金吾門云。係是大臣去就。敢啓。傳曰。知道。
정조 8년
具明謙啓曰。議政府錄事來言。領議政鄭存謙。左議政李福源。右議政金熤。嚴批之下。萬萬震慄。走伏金吾門外。恭俟鈇鉞之誅。仍納命召。何以爲之。敢稟。傳曰。批旨中別無礙眼句語。卿等之曰以嚴批。殊未曉也。卿等如欲震慄。則政在貼黃中庚子冬筵話也。卿等處義。得無捨重取輕之嫌乎。竊付無隱之義。如是申及。卿等更勿爲引見。今夜色向爛。未暇支蔓爲說。卿等諒之諒之。安心勿待命事。遣史官。傳諭。仍傳命召。
정조 8년
具明謙啓曰。中樞府錄事來言。領中樞府事金尙喆。行判中樞府事洪樂性嚴批之下。萬萬震慄。走伏金吾門外。恭竢鈇鉞之誅云矣。係是大臣去就。敢啓。傳曰。知道。已於時任大臣傳諭。有布及者。此不更煩。卿等安心勿待命事。遣史官。傳諭。
정조 8년
具明謙啓曰。卽者中樞府錄事來言。判府事李徽之。得伏見諸大臣聯箚批旨。不勝萬萬惶悚。走伏金吾門外。恭俟嚴譴云。係是大臣去就。敢啓。傳曰。知道。諸大臣箚批中云云事。予意出於爲卿。救解之申暴之。雖使卿十疏辨明。何以加此。意謂卿諒予至意。忽地有此待命之擧。未知所執何居。予誠不勝駭惑。卿須安心勿待命事。遣史官。傳諭。
정조 8년
具明謙啓曰。領議政鄭存謙。左議政李福源。右議政金熤。又使錄事來言。伏奉傳敎。死有餘罪。雖伏承勿待命之敎。轉益惶懍。不敢退歸。惟願速被鈇鉞之誅云。仍納命召。何以爲之。敢稟。傳曰。勿待命事。遣史官。傳諭。仍傳命召。
정조 8년
具明謙啓曰。領府事金尙喆。判府事洪樂性。又使錄事來言。伏奉傳敎。死有餘罪。雖伏承勿待命之敎。轉益惶懍。不敢退歸。惟願亟被金木之誅云。係是大臣去就。敢啓。傳曰。勿待命事。遣史官。傳諭。
정조 8년
趙鼎鎭。以都摠府言啓曰。今日入直內三廳武兼禁軍及軍兵等。當爲習射。而國忌相値。不得爲之之意。敢啓。傳曰。知道。
정조 8년
禮曹參判徐晦修書啓。大臣今旣來詣闕下。臣則退去之意。敢啓。答曰。入侍事。遣史官。傳諭。
정조 8년
李聖圭。以吏曹言啓曰。本曹假郞廳朴大良。身病猝重。勢難入直。今姑減下。其代以奉常寺僉正李松心差下之意。敢啓。傳曰。知道。
정조 8년
趙鼎鎭。以兵曹言啓曰。卽接忠壯衛將李潤春。以前任江華中軍。時在任所。交代間番次苟簡云。忠壯衛將之任。雖是閑局。宿衛輪番。亦不可久曠。今姑改差。何如。傳曰。允。
정조 8년
趙鼎鎭。以訓鍊都監言啓曰。依下敎。昨日逐虎軍及排立軍兵等。鳥銃一巡三放試取後。得中之類。別單書入之意。敢啓。傳曰。詳考前例。參酌分等施賞後。草記。
정조 8년
趙鼎鎭。以訓鍊都監言啓曰。逐虎軍試放草記。詳考前例。參酌分等施賞後。草記事。批下矣。貫二中邊一中一名。木三疋布二疋。貫一中邊一中三名。邊二中十名。木布各一疋。貫一中七名。邊一中四十八名。木各一疋。參考前例。分等施賞。而摠戎作隊軍。入直於本局廣智營。故亦自臣營。分給東營集春營軍。以御營廳待令賞木。一體分給之意。敢啓。傳曰。知道。
정조 8년
趙鼎鎭。以禁衛營言啓曰。本營字內病幕。今日摘奸。則自南伐院至大峴近處。病人十四名。又爲出來。故隨其無依者。三幕新造添補。使之奠接。舊幕中二處八名差病撤還。新舊幕合爲四百四十八處之意。敢啓。傳曰。知道。
정조 8년
趙鼎鎭。以訓鍊都監言啓曰。本局字內諸處。連爲摘奸。則自弘濟院至漢北門外。病人出來者。爲二名。故二幕結構以給。而十三名差病撤幕。新舊幕合爲三百二十八處之意。敢啓。傳曰。知道。
정조 8년
具明謙。以訓鍊都監言啓曰。本局字內諸處。連爲摘奸。則自阿峴至漢北門外。病人出來者。爲二名。故一幕結構以給。而十四名差病撤幕。新舊幕合爲三百十七處之意。敢啓。傳曰。知道。
정조 8년
趙鼎鎭。以禁衛營言啓曰。本營字內病幕。今日摘奸。則自南伐院至大峴近處。病人十二名。又爲出來。故隨其無依者。二幕新造添補。使之奠接。舊幕中九處二十六名差病撤還。新舊幕合爲四百四十一處之意。敢啓。傳曰。知道。
정조 8년
具明謙。以御營廳言啓曰。本廳字內病幕。連爲摘奸。則自活人署。至永渡橋近處。病人出來。爲三名。故隨其無依者。二幕造給。使之奠接。舊幕中二處二名差病撤還。新舊幕合爲一百五十九處之意。敢啓。傳曰。知道。
정조 8년
趙鼎鎭。以御營廳言啓曰。本廳字內病幕。連爲摘奸。則自活人署。至永渡橋近處。病人出來。爲三名。故隨其無依者。二幕造給。使之奠接。舊幕中十一處十八名差病撤還。新舊幕合爲一百五十九處之意。敢啓。傳曰。知道。
정조 8년
具明謙。以備邊司言啓曰。今日發遣郞廳。東西郊結幕處。摘奸以來。則回告內以爲。訓鍊都監字內新舊幕。合爲三百二十八處。禁衛營字內新舊幕。合爲四百四十八處。御營廳字內新舊幕。合爲一百五十九處。而自今日天明後。至午前。病人出來之數。禁衛營字內一名。御營廳字內二名。自該營隨其病人來到。卽爲結幕。俾得奠接。糧資則該廳兩郞廳分處所。眼同部官。方張俵給。竝姑無頉。故更加惕念擧行之意。各別嚴飭云矣。敢啓。傳曰。知道。
정조 8년
具明謙。以賑恤廳言啓曰。東南西北部字內及兩活人署出幕病人。抄出無依之類。前出幕病人五百二十一口內。男女老壯四百五十一口。每口粥米四升式。男女弱七十口。每口粥米二升式。合米十二石十四斗四升。再巡畢分給。新出幕病人五百七十三口內。男女老壯五百十口。每口粥米四升式。男女弱六十三口。每口粥米二升式。合米十四石六斗六升。初巡分給之意。敢啓。傳曰。知道。
정조 8년
甲辰六月初九日午時。上御誠正閣。徐判府事入侍時。判府事徐命善。同副承旨安聖彬。假注書朴能源。記注官金健修。記事官尹行任。以次進伏訖。命善曰。近日聖體。若何。上曰。一樣矣。命善曰。六和湯進御後。果有顯效乎。上曰。別無效害矣。仍下敎曰。卿之今番所遭。復何言喩。人心世道。雖曰日下。而豈料若此之甚乎。言者之說。尙今驚心。更何追提。命善曰。臣以無似。過蒙聖眷。致位至此。人心世道之日下。莫非臣無狀之致。早晩顚沛。固所自期。人言之來。理所必至。雖臣愚庸。豈有一毫怨惡言者之心哉。然而緣臣所遭。上貽憂慮。惶懍極矣。臣荷國厚恩。不能一分報效。反貽九重憫念。誠欲卽地溘然而不可得也。所遭以後。處於江郊。此猶不安矣。自上屢遣史官敦諭。又不輟偕來之命。一向違傲。義所不敢。故玆不得不冒沒入來。仰暴危苦之衷。以處義論之。萬萬惶愧矣。上曰。卿言過矣過矣。近日朝象。無復餘地。時樣轉益渝薄。人皆顧後瞻前。徒事苟延時日。所知者只是相時趨利而已。不意尹得孚之疏果出。此非一朝一夕之故耳。然得孚事猶屬公議。不知此世界。有幾箇投間抵隙之人耶。究厥本根。良由輔相之過矣。命善曰。臣之前後秉軸六七年間。居首揆又數歲。世道之至此。朝象之如此。莫非臣罪矣。至於尹得孚。無論言之當否。官以言爲名。則雖或有矯激之事。其在惜鳥卵之義。何可輕易處分乎。不過論一賤臣。至被絶島定配之典。非但朝廷。雖草野之人。恐不能無憾於來諫之德。請收還定配之命焉。上曰。卿之度量大矣。優容言官。自是列朝之盛節。而至於得孚。毋論他事。必欲甘心於卿。遣辭措語。略無顧忌。豈有如許氣習。予不欲施無於前之例。而其在事面。竄配之律。烏可已乎。此予所以斷不饒貸也。命善曰。故相臣金錫胄。遭彈至慘。其時言者之說。雖無聽施之事。而亦無處分於言官矣。得孚之言。於臣爲藥石。臣實愧服之不暇。而但威福二字。不覺心寒而骨驚。臣之一生謹拙。自謂不後於人。而到此無以自明。只此一款。死不瞑目矣。上曰。從古大臣之遭彈者何限。而言者之說。非威福則權勢。非但卿一人。獨有此所遭也。雖以李判府所遭言之。豈特卿之比哉。李魯春之極口慘辱。恣意凌踏。胡至此極。此則加於卿不啻倍蓰矣。命善曰。魯春之以不足道三字。詆斥大臣。誠是無前之事矣。上曰。李判府不足道之辱。設令加之於卿。予雖欲强起。其在事面。得乎。李判府或有自取之端。待大臣之道。決不若此。今乃凌辱備至。無所忌憚。誠一變怪矣。判府本事初由蔡濟恭論罪。而向後說話。自謂不爲。故或疑其爲人所使而然。今日之遭辱。良由於此矣。命善曰。蔡濟恭請罪。初發於臣。而李判府之遭彈。實緣於此。臣實惶悚矣。上曰。向來李福徽疏。非無心而發。故尹得孚事。固已慮之。今果出矣。大抵前日宮筵下敎。亶出予之苦心至意。而不逞之輩。乘機嘗試。卽此一款。槪可見矣。予則謂蔡尹臭味不同。似無干涉之理。近來三司之論。有若以得孚。潛受濟恭之指嗾。故每以抑勒責之耳。命善曰。爲建德報仇之說。蓋以得孚。有若相關於濟恭者然。此則以討蔡之論。發於臣口故耳。今日之事。是臣自取。凌踏之言。亦云晩矣。所宜屛斥鄕里。而特荷曲庇之恩。冒沒至此。尤令人慙恧萬萬矣。朝廷先務。莫大於振紀綱張四維。而未免緣臣而壞了。若先治臣罪。以爲懲礪之道。則不爲無益於世道矣。上曰。卿何爲發此言乎。予於卿。決無相捨之理矣。命善曰。臣之今玆登筵。雖緣分義之不得已。而遭彈未幾。旋卽冒沒。有若平常無事之人。極爲遽然。臣雖恬不知愧。其於四方之觀瞻。衆口之崎屹。何哉。今日入侍之後。勢難更登筵席。若蒙寬假之典。俾得優遊江湖之間。以終餘年。則曲保之恩。無大於此。是臣區區之願耳。上曰。卿豈可遽退耶。卿久在西樞。故人果乘機而搆捏。若復如是。則世必曰見捨。未知有幾箇得孚。傍伺於後。此豈卿遠駭機之道耶。命善曰。臣則冒沒登對。得孚則尙在罪謫。此尤臣難安之一端。殿下若體諒下情。則豈無寬容之典乎。上曰。人言付之勤攻之科。卿則益勉自重之道。宜矣。命善曰。言官之未蒙寬典。以臣之故。必也還收罪名。賜臣長暇。然後始可得容於天地之間。而復起爲人。以聖明仁覆之念。豈不思全保之道乎。上曰。卿何言之若是。予之倚毗。終始無間。決不可許休矣。見今李判府所帶藥院提擧之任。當有許副之時。予將以卿代之矣。命善曰。聖敎如是勤摯。下懷不勝惶感。第此任則以臣所遭。決不可承當矣。上曰。筵席倉卒。不能畢攄。卿姑退去。可也。命善先退。上曰。都承旨左承旨入侍。出榻敎李聖圭柳義養進伏。上謂聖圭曰。卿久後爲承旨矣。聖圭曰。臣之闋服後初矣。先臣每感聖眷勉。臣以圖報萬一。言猶在耳。不意今者。獲叨近密之班矣。上命都承旨同副承旨先退。命義養進前。仍下問曰。玉堂志內閣志。今幾成矣。卿之所任春坊志。幾何爲之。義養曰。尙遠矣。列聖朝古蹟徽典。盡爲收入後。可爲完書。而第政院日記。多疎略處。有難抄出矣。上曰。桂坊事。亦爲隨載乎。義養曰。然矣。第目錄多寡。更加商量後。可以稟定。非但春坊志。便是春坊寶鑑矣。此冊需用之日不遠。臣誠忻幸不已矣。上曰。從近抄出節目。亦須商量後稟奏。可也。仍命退。諸臣以次退出。
정조 8년
甲辰六月初九日酉時。上御誠正閣。右承旨入侍時。行右承旨柳義養。假注書鄭東觀。記注官金健修。記事官尹行任。以次進伏訖。上曰。春坊志人皆以爲成書無日。卿須速爲編輯。可也。命書傳敎曰。編書之役相妨。右承旨許遞。前望單子入之。待下批牌招入直。上曰。他承旨入侍。賤臣承命出。與具明謙偕入進伏。明謙曰。時任大臣。今方胥命。仍納命召。而史官盡爲入侍。不得受來云矣。上曰。兼春秋出去。受來。可也。健修承命出。持三大臣命召。及時原任大臣胥命啓辭入來。上命明謙書胥命啓辭批答。仍命退。諸臣以次退出。
정조 8년
行都承旨李聖圭坐。行左承旨李敬養坐直。右承旨未差。左副承旨趙鼎鎭坐。右副承旨安聖彬坐。同副承旨黃昇源坐直。注書沈晉賢病一員未差。假注書朴能源仕鄭觀輝仕直。事變假注書安邁權仕。
정조 8년
傳于李聖圭曰。在外承旨許遞。前望單子入之。黃昇源落點。
정조 8년
傳于李聖圭曰。新除授承旨牌招察任。
정조 8년
李聖圭啓曰。假注書鄭東觀。身病猝重。勢難察任。今姑改差。何如。傳曰。允。
정조 8년
安聖彬啓曰。卽者議政府錄事來言。領議政鄭存謙。左議政李福源。右議政金熤。旣犯不可赦之重誅。且承不敢聞之嚴批。罪上添罪。轉益震越。未服常憲之前。不敢偃然退歸。仍爲胥命云。又納命召。何以爲之。敢稟。傳曰。知道。安心勿待命事。遣史官。傳諭。仍傳命召。
정조 8년
安聖彬啓曰。卽者中樞府錄事來言。領府事金尙喆。判府事洪樂性。自訟死戾。轉益惶蹙。仍留胥命。乞伏嚴誅云。係是大臣去就。敢啓。傳曰。知道。安心勿待命事。遣史官。傳諭。
정조 8년
安聖彬啓曰。領議政鄭存謙。左議政李福源。右議政金熤。又使錄事。來納命召。仍爲胥命云。何以爲之。敢稟。傳曰。予果忽捫舌之戒。略示不槪底意。此亦予忘想。而致使卿等。有半夜胥命之擧矣。纔因原任胥命啓辭句語。已令刪定。到今卿等。毫無執言之端。況大臣胥命。事面何等重大。而自夜至朝。四納命召。中外聽聞之駭惑。爲如何哉。一事二事。何乃貽惱至此。切望卿等之平心熟諒事。他大臣傳諭。進去承旨。同爲傳諭。仍以安心勿胥之意。一體。傳諭。命召更遣史官。傳授以來。
정조 8년
安聖彬啓曰。卽者中樞府錄事來言。領府事金尙喆。判府事洪樂性。仍爲胥命云。係是大臣去就。敢啓。傳曰。知道。卽聞傳諭史官言。因昨批中二字。有屢次胥命之擧云。所謂二字。似指積忤卿等之句耶。然則此二字存拔。無甚關係。元老之當暑勞攘。亦甚悶切。令政院就原批。忤字以拂字改書。卿等之等字下。以之意二字。添書頒布。卿等安心勿待命。卽爲還第事。遣承旨。傳諭。還第後。書啓。卽爲修整入啓。
정조 8년
黃昇源啓曰。應敎李兢淵。校理曺允大李祖承。副校理李延伋。修撰金履鏞牌不進罷職傳旨。纔已捧入。副修撰朴廣源疏批未下。副應敎曺遠振。副校理尹㬦。修撰姜忱。副修撰孟至大在外。玉堂上下番俱空。事甚未安。未差之代。政官牌招。開政差出。待下批仍卽牌招入直。何如。傳曰。允。今已夜深。待明朝牌招開政。
정조 8년
安聖彬。以義禁府言啓曰。當夏滯囚可悶。時囚中行査人保放事。命下矣。時囚罪人朴光晦。査啓上來間。保放之意。敢啓。傳曰。知道。
정조 8년
安聖彬。以御營廳言啓曰。本營字內惠化門上鷹峯東邊近處體城頹毁處。今方修築。而所入石子浮出。然後可以始役矣。蘆原近處所在石子。依例浮出取用之意。敢啓。傳曰。知道。
정조 8년
黃昇源。以禁衛營言啓曰。本營字內病幕。今日摘奸。則自南伐院至大峴近處。病人九名。又爲出來。故隨其無依者。二幕新造添補。使之奠接。舊幕中十七處三十七名差病撤還。新舊幕合爲四百二十六處之意。敢啓。傳曰。知道。
정조 8년
黃昇源。以御營廳言啓曰。本營字內病幕。連爲摘奸。則自活人署至永渡橋近處。病人出來。爲四名。故隨其無依者。三幕造給。使之奠接。舊幕中八處十二名差病撤還。新舊幕合爲一百五十四處之意。敢啓。傳曰。知道。
정조 8년
趙鼎鎭啓曰。臣敬奉聖敎。馳往傳于中部堅平坊典醫監洞領中樞府事金尙喆。行判中樞府事洪樂性所住處。則領中樞府事金尙喆。以爲。臣於泥首俟譴之中。伏蒙近密之臣。來宣聖諭。箚批中一字。特命改書。至於當暑勞攘之敎。藹然出於軫恤之至意。此豈負罪賤臣。所敢得者。雙擎九頓。自不覺感涕交頤。承此恩敎。有不敢一向遲淹。今方退歸私次云。行判中樞府事洪樂性。以爲。聖諭之諄複至此。一向遲淹。尤萬萬惶悚。今方依下敎退伏私次云矣。敢啓。傳曰。知道。
정조 8년
行左承旨李敬養疏曰。伏以。臣疎闇淺拙。無一猶人。不足比數於百執事之列。而編蒙我聖上陶甄之恩。前後任使。輒在要顯。力微而握重。才短而責鉅。觸事生疣。轉身罹咎。惟聖上察其情而矜其愚。跡近迷誤。則指導之。罪涉顚妄。則寬假之。不啻如慈父之護癡子。得免大何。無往非恩。居常感戴。報答無階。至若昨秋之居銓。事事謬亂。節節乖迕。釁瑕層生。長短畢露。人皆爲之竊笑。臣亦無以自掩。反躬慙恧。恭俟重勘。聖度包荒。不加之誅。特紆曲庇之仁。薄施左補之命。猥承民社之寄。乃得淸涼之鄕。將往老母。獲遂便養。緣公占私。轉罪爲榮。臣是何人。得此於聖朝。闔門攢祝。每飯含恩。一分報效之道。惟在殫竭民邑之事。無負分憂之責。而荒歲弊局。才疎政拙。無一善狀。臣固自知。向來繡啓所論襲謬之政。雖非臣莅任後事。而引暴無路。悚愧冞深。不意召還之命。遽紆收簪之恩。經筵之銜。銀臺之除。次第聯翩。臣誠驚惶感激。不省攸措。臣之逖違天陛。倏爾經歲。區區戀結之誠。豈不思竭蹶趨承。以伸叨謝之忱。而追思舊愆。尙有餘悚。自顧廉義。實無抗顔之勢。每犯違傲。又增慢命之罪。徊徨踧踖。益無所容。玆敢冒陳短章。仰暴衷懇。伏乞聖明。俯垂諒察。特命鐫臣職名。以靖私義。仍治臣逋慢之罪。以肅朝綱。不勝萬幸。答曰。省疏具悉。卿其勿辭行公。
정조 8년
傳于李聖圭曰。左承旨疏批已下。牌招察任。
정조 8년
傳于黃昇源曰。左承旨入侍。
정조 8년
校理尹㬦疏曰。伏以。臣病伏鄕廬之日。忽伏承玉署除旨。馹召繼降。榮動松楸。光生蓬蓽。臣且惶且感。不敢偃處。昨纔擔舁病軀。來伏私次。而臣之自來情地。不敢以見職自居。事在目下。義關沐浴。略此附陳焉。噫嘻。痛矣。蔡濟恭無君之罪。國人所共討。而不惟刑辟不加。爵秩如舊。偃息自在。有識之隱憂。固已久矣。果然尹得孚之疏出焉。滿紙張皇。無非悖說。精神所注。專在末端。漫漶義理。搆捏大臣。是豈特爲建德報仇而已哉。渠之經年廢枳。實由於右袒濟恭。則及今自明之章。專事反詈。一言半辭。初無引罪之擧。噫。背馳國是。暗通凶論。外雖燕越之異趣。內實蚪蚓之潛結。其私相和應之跡。昭不可掩。至若傳令軍卒一句語。引喩不襯。指意絶悖。臣不欲索言。而吁亦凶且譎矣。其所排布經營者。必非渠一人所可獨判。鉤覈根柢。打破窩窟。尤不容少緩。臣謂島配罪人尹得孚。設鞫嚴問。期於得情。蔡濟恭爲先施以島配之典。仍命有司。明正其罪。斷不可已也。答曰。省疏具悉。須見正言李尙度疏批也。
정조 8년
副修撰朴廣源疏曰。伏以。臣初登筵席。體例生疎。姿性鹵鈍。昨於處分之下。宜卽覆難。而一味含默。當陳不陳。自顧靦顔。無地措躬。噫。彼蔡濟恭之罪狀。前後三司之臣。狼藉致討。金文淳旣已聲罪。則不欲與之比肩於一曹。處義當然。而殿下遽先摧折。輕加威罰。大臣筵對。不惟嘉納之是靳。乃反辭敎之截嚴。不意聖明之朝。有此非常之擧也。文淳之據義合宜。大臣之廷諍得體。言念昨日之處分。恐未得爲十分穩當。至於尹得孚。用捨黜陟。自有群下之公議。惟當公議之是俟。而公議未決之前。輕先除授。亦非大聖人至中至正之道。伏願益加三思。還收金文淳昨日處分。亟寢尹得孚薇垣新命。以伸公議。千萬幸甚。臣職在論思。默無一言。溺職之罪。於是爲大。豈敢幸人之不斥。蹲仍冒沒。晏然於職次乎。玆敢略控短章。徑出禁扃。伏乞聖明。亟削臣職。仍勘臣罪。以爲不職者之戒焉。答曰。省疏具悉。金文淳處分還收事不允。尹得孚前望還收事。今無可論。
정조 8년
執義兪彦脩疏曰。伏以。臣於昨筵。自初上下酬酢。未得詳聞。而槪知其蔡濟恭事也。噫。濟恭之罪惡。已著於前後三司之章。殿下豈不洞燭其情節。而旣不能罪之。又重而寵之。至有大臣胥命之擧。又有尹得孚中批之事。臣豈無慨然憂歎之誠。而言辭本訥。思慮未周。竟未免伈泄而退。終夜繞壁。耿耿不寐。而溺職之罪。緩討之失。自知其無所逃矣。伏願亟降嚴誅。以爲當言不言者之戒焉。前工曹參判金文淳罷職不敍之敎。亦涉過當。蓋其不欲與濟恭作僚者。非獨文淳一人而已。苟有秉彝者。方討之不暇。況可以作僚乎。彼之處義。實得其當。而殿下處分。若是過中。臣竊歎之。亦願亟寢成命焉。臣於治疏將上之際。得伏見大臣胥命之後所下敦諭者。果然尹得孚跳踉之習。於是乎益極矣。目下義理。無大於明義一部。而渠以護逆之心。敢論義理之主人。亦可謂一大變怪也。臣雖未見其原疏。而得孚黨逆之罪。已著於敦諭之中。此亦不可尋常處之。臣謂尹得孚。設鞫得情。以杜亂本。斷不可已也。答曰。省疏具悉。不敍亦云末勘。設鞫有關後弊。竝不允。
정조 8년
持平李彦祜疏曰。伏以。臣之區區私義。已悉於日前避辭。伏想聖明。亦已俯燭矣。身雖不得進言。有不可已。則又烏敢以此自阻。不得伸其懲討之義乎。噫嘻。痛矣。蔡濟恭之罪。可勝誅哉。其窮凶極逆之狀。前後三司之章。固已臚列。近日以來。大論方張。懲討是急。而上下相持。兪音尙靳。臣心憤惋。寧欲無生。臣昨伏見備忘下者。不能無憾於天地之大。雖以第一件事言之。其時原案之削去。出於一時特敎。而濟恭譸張邪說之罪。旣出於逆招。則何可以文案之洗草。謂以憑考之無所。不施當施之律乎。至若第二件事。所傳之人。雖云或死或竄。而不但大臣之筵奏丁寧。死雖已矣。竄猶可問。則濟恭醞釀陰謀之狀。亦豈可謂證絶。而不問其當問乎。只緣大臣之言。前後矛盾。馴致今日。然擧此二事。其射天禍國之逆謀凶計。彰著無餘。三尺難逭。而聖度每過於包容。十行特宣。而聖意專務於涵貸。獨不念亂逆之不可不誅。義理之不可不明乎。刑政之乖錯。莫大於是。而殿下獨以濟恭之置辟。謂之以刑政之乖。臣愚死罪。竊不敢知殿下之刑政。不用於亂逆。而將施於何處耶。抑恐亂臣賊子。將接踵而起。無所懲畏。此豈非大可懼哉。伏願殿下。亟收昨日所下備忘。而濟恭之罪。亟令王府。設鞫得情。以洩神人之憤焉。答曰。省疏具悉。處分傳敎已言矣。
정조 8년
正言李尙度疏曰。伏以。尹得孚之罪。可勝痛哉。渠以奰慝之性。回譎之姿。廢枳經年。幸蒙甄錄之恩。得廁臺閣之列。固當怵惕省愆。圖報萬一。而乃反靡所顧忌。投呈一疏。滿紙胡叫。專事反詈。此已不勝其駭憤。而至於攙及判府事臣徐命善之事。惟意搆捏。恣其噬囓。又何陰險之至此也。嗚呼。丙丁以後。百怪層生。而此大臣卓然有秉。昭闡國是。屹然爲義理主人。故群憾咸萃。毒鏑先叢。搖撼之來。勢所必至。噫彼蔡濟恭事。近年以來。聲罪致討者。不啻幾人。而其峻正森嚴。未有若大臣之年前筵奏者也。蓋自國榮德相逆節彰露之後。一種釁孽之徒。失其幽蔀。無所依庇。外示革面之狀。內懷逞怨之計。閃弄祕詭。傍伺竊發。固非一朝一夕之故也。以此之故。得孚之年前一疏。造語巧黠。遣辭憯毒。已可見其心術。而及至今番。則又露鋒手刃。必欲甘心。敢於自訟之章。拖引不干之事。叫嚷捃摭。無所不至。其旨意所在。皦然可知。朝象之隱憂。世道之變怪。爲如何哉。噫。蔡濟恭罔赦之罪。畢彰於前後章奏之間。今不必更事煩瀆。而治水者必澄其源。除草者必鋤其根。濟恭之罪。尙未克斷。故此等醜類。每如是假托而跳踉。如欲息駭浪靖人心。則莫急於先正濟恭之罪。得孚隱情慝態。尤不可不一番盤問。以究其根柢。以破其窩窟。臣謂蔡濟恭。先施島配之典。尹得孚亟令王府。拿鞫嚴問。期於得情焉。向來金夏材。以尹得孚疏通事。與銓郞。爭詰於政席。前後兩疏。顚倒矛盾。已極駭惑。而到今觀之。得孚今日之擧。安知不醞釀於其時耶。論其形跡。宜置重勘。臣謂吏曹參判金夏材爲先施以譴削之典。斷不可已也。臣猥忝臺地。職在言責。義當詣臺論列。而自入暑月。賤疾適苦。泄痢交作。蠢動無路。屢違召牌。自犯違傲。反顧惶蹙。無所逃罪。伏乞天地父母。俯垂鑑諒。亟遞臣職。以肅朝綱。以安賤分。不勝幸甚。答曰。省疏具悉。才效榜示敎文貼黃之故規。昨於大臣箚批。謄示筵本。重臣事。任爾所欲爲。設又更言。予之所執。具在李得臣處分時筵話矣。況依庇德相云云。尤是初聞。然則當以何罪。竄配可乎。己亥秋德相疏後首攻者。此重臣云。尹得孚事。拿鞫雖與設鞫自別。而島配大臣。猶請反汗加律。非所以安其心。不允。金夏材事。醞釀二字。不已過乎。
정조 8년
甲辰六月初十日二更一點。上御誠正閣。左承旨入侍時。行左承旨李敬養。假注書鄭觀輝。記事官金鳳顯尹行任。以次進伏訖。上曰。淮陽今年年事。何如。敬養曰。似可豐登矣。仍命書傳敎曰。右承旨許遞。前望單子入之。待下批牌招察任。持平李彦祜爲先遞差事。出榻敎同副承旨入侍事。出榻敎仍命書傳敎曰。以備忘記中兩段說話。乃敢張皇敷陳。至以原案等說。無難說去。至於所請律名。卽近日諸臺所無之口氣。今此處分之止施末勘。蓋以不足深責故耳。前持平李彦祜。削去仕版。政院之不有筵敎。無端捧入。此果重受敎之意乎。當該承旨罷職。仍命退。諸臣以次退出。
정조 8년
行都承旨李聖圭坐。行左承旨李敬養坐。右承旨趙鼎鎭坐。左副承旨安聖彬坐直。右副承旨黃昇源坐直。同副承旨朴天衡坐。注書沈晉賢病一員未差。假注書朴能源仕鄭觀輝仕直。事變假注書安邁權仕。
정조 8년
安聖彬。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 8년
傳于李聖圭曰。左副承旨入侍。
정조 8년
趙鼎鎭啓曰。來十六日儒生殿講。取稟。傳曰。爲之。
정조 8년
傳于黃昇源曰。下直邊將留待。
정조 8년
傳于安聖彬曰。輪對官後日次來待。
정조 8년
傳于黃昇源曰。承旨前望單子入之。朴天衡落點。
정조 8년
傳于黃昇源曰。明日閣志館志進書時當親臨。以此。分付。
정조 8년
傳于黃昇源曰。明日殿座。卽便殿侍衛。只令入直磨鍊事。分付。
정조 8년
傳于黃昇源曰。明日殿座處所。以涵仁亭爲之。
정조 8년
安聖彬。以吏批言啓曰。玉堂多窠。今當差出。而曾經之人。多在違牌坐罷中。無以推移備擬。合有變通之道。何以爲之。敢稟。傳曰。敍用。
정조 8년
吏批。判書李在簡進。參判參議未差。承旨黃昇源進。金憙爲吏曹參議。徐晦修爲大司憲。南玄德爲大司諫。沈基泰爲校理。朴宗來爲校理。徐有成爲應敎。李東郁爲副校理。李錫夏爲修撰。柳誼爲兵曹參議。兵批。判書徐有隣進。參判蔡弘履入直進。參議金宇鎭都監進。參知柳誼未肅拜。承旨安聖彬進。李喆純爲兼司僕將。李栭漢爲忠壯將。同知金聲泰。副護軍李顯宅李周爀金宗淵李匡運具埱。副司直沈豐之徐有防尹坊金尙集柳義養尹勉升趙尙鎭林錫喆李文源丁範祖。別軍職權綝今加折衝。
정조 8년
趙鼎鎭。以都摠府言啓曰。副摠管鄭枋。以漢城府右尹。本府褒貶事。晝仕出去之意。敢啓。傳曰。知道。
정조 8년
安聖彬。以吏曹言啓曰。成均館學諭朴暉。除拜後過限未肅拜。依例罷職。何如。傳曰。允。
정조 8년
議政府領議政臣鄭存謙。左議政臣李福源。右議政臣金熤等箚曰。伏以。臣等誠切匡補。義重懲討。冒申聯籲。冀蒙備忘之收還。及奉批旨。誨責諄切。末段不敢聞之敎。尤非人臣一刻承受者。至於貼黃書下之傳敎筵敎。嚴於鈇鉞。昭如象魏。臣等奉讀未竟。四體震慄。歸身司敗。惟願常憲之遄加。聖度包荒。特垂庇覆。不惟不賜威罰。至有批旨中字句之改下。罪未蒙勘。恩大曲體。臣等惶感之忱。當復如何。噫。臣等之罪。臣等知之。凶逆自在。義理莫伸。臣等稽討之罪也。歷日爭難。天聽愈邈。臣等不誠之罪也。憂憤所激。自歸禁令之冒犯。愚迷之罪。不敢自解。半夜請勘。致煩丙枕之酬應。瀆撓之罪。益無所逃。罪上添罪。無往非罪。有罪如此。誅殛亦輕。恩敎雖出於原恕。私義益切於惶蹙。若使臣等憑恃寵靈。恬若無故。則臣分由臣等壞矣。邦憲由臣等墜矣。屢瀆爲懼。不得不退伏私次。而惶恧之忱。不容自已。玆敢冒死齊籲。伏乞聖明。亟降譴何。以嚴國體。以安私分焉。取進止。答曰。省箚具悉卿等之懇。卿等之事。自卿等視之。必有尤悔于中。矧乎中外瞻聆。予之誠信。苟能相孚。豈使卿等。當此迫隘地頭。予方自咎之不暇。在卿等何有。惟是目下急務。在於定朝象靖世道六字。卿等不以予謂不欲有爲。或可擔着協贊否耶。卿等安心勿復過引。卽起視事。
정조 8년
左副承旨臣安聖彬。右副承旨臣黃昇源啓曰。臣等卽伏見大臣聯箚批旨中。卿等不以下六字。有非臣子所敢承聞者。以我聖上大聖規範辭旨之間。乃有此萬萬過中之敎耶。臣等忝在惟允之地。不敢循例頒布。玆以冒死仰籲。伏乞亟許收還焉。惶恐。敢啓。傳曰。此乃自謙之辭。有何過中之嫌耶。大抵覆逆之規。原備忘不爲承受。請承傳色措語啓辭徼還。而今番則爾等謄出頒布。已過半日。乃於放龥之後。忽地有此啓辭何也。然爾等旣先惹鬧。則大臣承批。必當引義如是之際。徒致煩聒。此等陳請曲賜從施。在予反有翕受之美。無足二字。以不欲改書出。可也。
정조 8년
甲辰六月十一日卯時。上御聚勝門。前左承旨入侍時。行左承旨李敬養。假注書朴能源。記事官李崑秀尹行任。以次進伏訖。上曰。訓將入侍。具善復進前。上周視慈慶堂墻垣下敎曰。近來虎患。何如。善復曰。虎患頻數。甚可悶矣。上曰。此是惠慶宮差備內至近之地。虎網及長木待令乎。善復曰。已爲待令矣。上曰。木手及役卒爲幾人乎。善復曰。役卒二十名。木手七名矣。上曰。網索必須堅固。以何物爲之乎。善復曰。杻皮爲堅。故以此爲之矣。上曰。役事何時可畢乎。善復曰。午後可畢矣。上曰。毋用汲汲。以貽慈宮之憂。卿其躬自檢察董役。可也。仍命除墻外雜草。行任曰。奎章閣志弘文館志。今已畢印矣。明日進書。當依例擧行乎。上曰。予當親臨受書。處所以宣政殿爲之。可也。行任曰。明日進書時。監印二閣臣。當入參乎。上曰。使之入參。可也。上謂善復曰。蔡濟恭今番幾死僅生矣。大抵朝象之不佳。世道之潰裂。無如近日矣。一自尹得孚疏出後。譁而攻之。一倍諠聒。予於此。誠莫知其端倪矣。善復曰。諸臣懲討之論。非出於私意。則殿下豈如是斥之乎。上曰。事甚不誠。故予所以如是云云耳。善復曰。大報壇宮墻修築之役。屬之軍門。非古例也。度支似當擧行矣。上曰。後日登對時稟處。可也。仍還內。諸臣以次退出。
정조 8년
行都承旨沈豐之坐。行左承旨李敬養坐。右承旨趙鼎鎭坐直。左副承旨安聖彬坐。右副承旨未差。同副承旨洪仁浩坐直。注書沈晉賢病一員未差。假注書朴能源仕鄭觀輝仕直。事變假注書安邁權仕。
정조 8년
傳于安聖彬曰。侍衛軍兵雨具。
정조 8년
傳于李敬養曰。不爲仕進承旨許遞。前望單子入之。沈豐之洪仁浩落點。
정조 8년
安聖彬。以吏曹言啓曰。本曹褒貶坐起。定行於明日。而堂上當爲備員。參判金夏材在外。參議金憙未肅拜。參議金憙。令政院待開門牌招。以爲同參開坐之地。何如。傳曰。參判參議許遞。令政院判堂牌招。開政差出。仍令待下批牌招察任。可也。
정조 8년
洪仁浩。以吏批言啓曰。本曹參判今當差出。而前望中無故之人。只有二人。以二望擬入之意。敢啓。傳曰。知道。
정조 8년
吏批。判書李在簡進。參判金夏材在外。參議未差。承旨洪仁浩進。鄭昌順爲吏曹參判。黃昇源爲吏曹參議。金履素爲禮曹判書。徐有防爲禮曹參判。權儐爲持平。徐有寧爲工曹判書。柳義養爲工曹參判。兵批。判書徐有隣進。參判蔡弘履入直進。參議金宇鎭都監進。參知柳誼未肅拜。承旨安聖彬進。副司直嚴璹。
정조 8년
傳于洪仁浩曰。承旨前望單子入之。
정조 8년
傳于安聖彬曰。親試處所。以春塘臺爲之。
정조 8년
以抄啓文臣尹行任親試試券。傳曰。不作則已。旣稱應製。寧有如許語不成說之作。爲先禁推。使之仍此題。今日內具引製進事。分付。
정조 8년
備忘記。閣志館志。今旣進呈。校正諸臣。雖不一日論賞。監印堂郞。宜有應行賞典。閣志監印閣臣徐浩修。中鹿皮一領賜給。館志監印閣臣金宇鎭。小鹿皮一令賜給。兩閣臣則自有日字淺深。如是分等論賞。而至於檢書官。則首尾幾朔。勞甚不少。外閣官監印。亦有終始效勞。檢書官李德懋陞敍。博士柳弘之。依例陞六。補字官唱準員役工匠等。令該曹米布考例題給。
정조 8년
傳于趙鼎鎭曰。坐直承旨。與留待邊將入侍。
정조 8년
趙鼎鎭啓曰。臣與右副承旨黃昇源伴直矣。移拜吏曹參議。伴直無人。同副承旨洪仁浩。牌招入直。何如。傳曰。允。
정조 8년
安聖彬。以兵曹言啓曰。卽接東所衛將牒報。則宣仁門南邊宮墻三間許頹圮云。令紫門監。以杻把子。堅實圍排。亦爲樹柵。待晴修築。而弘化門入直砲手十五名除出。限改築間。嚴加守直之意。敢啓。傳曰。知道。
정조 8년
安聖彬。以訓鍊都監言啓曰。宣仁門南邊宮墻三間許。因雨頹圮。弘化門入直軍十五名除出守直事。自兵曹草記矣。弘化門軍十五名除出。將校率領。限修築間。各別守直之意。敢啓。傳曰。知道。
정조 8년
安聖彬。以訓鍊都監言啓曰。本局字內諸處。連爲摘奸。則自麻浦至漢北門外。病人出來者。爲三名。故三幕造給。而二十七名差病撤幕。新舊幕合爲二百八十二處之意。敢啓。傳曰。知道。
정조 8년
安聖彬。以禁衛營言啓曰。本營字內病幕。今日摘奸。則自南伐院至大峴近處。病人十五名。又爲出來。故隨其無依者。四幕新造添補。使之奠接。舊幕中二十四處四十八名差病撤還。新舊幕合爲四百六處之意。敢啓。傳曰。知道。
정조 8년
安聖彬。以御營廳言啓曰。本廳字內病幕。連爲摘奸。則自活人署至永渡橋近處。病人一名。出來無依。故一幕造給。使之奠接。舊幕中八處十一名差病撤還。新舊幕合爲一百四十七處之意。敢啓。傳曰。知道。
정조 8년
甲辰六月十二日辰時。上御涵仁亭。進書入侍時。監印堂上原任直提學徐浩修。一直提學吳載純。二直提學朴祐源。行左承旨李敬養。原任直閣金宇鎭。檢校直閣金載瓚。右承旨趙鼎鎭。左副承旨安聖彬。右副承旨黃昇源。檢校待敎李崑秀。待敎尹行任。假注書朴能源鄭觀輝。記注官金健修。記事官金鳳顯吳錫齡。以次進伏訖。上曰。雨勢如此。斯速擧行。可也。而只序文所讀卷入之。其餘盡置詹下。仍爲持去本館。可也。進書禮畢後。仍命退。諸臣以次退出。
정조 8년
甲辰六月十二日申時。上御誠正閣。坐直承旨。率防踏僉使入侍時。右副承旨黃昇源。假注書鄭觀輝。記注官金健修。記事官李崑秀。防踏僉使張益福。以次進伏訖。上謂益福曰。汝本何業者乎。益福對曰。田夫矣。上曰。汝納二千石。故其誠可佳。特命除職。汝須下去。善爲供職。且曉諭一道。使之興起。可也。仍命退。益福先退。上命書傳敎曰。開拆不但隔日。目下處義。必欲一伸。姑且許免。亦合禮使之方。兼工曹判書蔡濟恭。今姑許遞。今日政與參判未差之代。以在京無故人。差出待下批牌招。以爲備員。使之磨勘。又命書傳敎曰。近因朝廷有事。講製久未準式設行。蓋非始勤終怠。況前月所作。殆不成樣。竝置更外之等。以責來效。而今日親試試券之在家製進者。二三張外。無一人致意製進。此似小事。足見此輩不畏朝廷之一端。其中最駭妄者。纔令禁推。而今若任渠所爲。不卽束濕。抄啓一事。幾何而又不如近日朝象之無頭緖耶。適値庚熱。許令在家製進。爲此輩曲念極矣。此輩乃反干過至此。此輩事節節駭痛。親試明日當親臨。今日所呈試券。竝勿施。試官及諸文臣。皆令待開門來待。仍命退。諸臣以次退出。
정조 8년
甲辰六月十二日初更。上御誠正閣。坐直承旨入侍時。右承旨趙鼎鎭。假注書鄭觀輝。記注官金健修。記事官李崑秀。以次進伏訖。上曰。親試處所。以春塘臺書出。可也。仍命書傳敎曰。明日雖値殿座。各司貶坐。依例爲之事。分付。仍命退。諸臣以次退出。
정조 8년
行都承旨沈豐之坐。行左承旨李敬養坐。右承旨趙鼎鎭坐直。左副承旨未差。右副承旨安聖彬坐。同副承旨洪仁浩坐直。注書尹行任仕沈晉賢仕直。事變假注書安邁權仕。
정조 8년
傳于趙鼎鎭曰。親試處所。以便殿爲之。
정조 8년
傳于洪仁浩曰。下直邊將留待。
정조 8년
傳于洪仁浩曰。時囚罪人尹行任。今姑附過放送。入門單子入啓前。使之來參。所作又復慢忽。事畢後更捧禁推傳旨事。該房知悉。
정조 8년
沈豐之啓曰。新除授承旨林錫喆。卽爲牌招察任。何如。傳曰。允。
정조 8년
傳于洪仁浩曰。違牌承旨許遞。前望單子入之。待下批牌招察任。
정조 8년
吏曹口傳政事。注書尹行任單附。
정조 8년
傳于洪仁浩曰。各司褒貶。未及爲之處書入。皆令明日爲之之意。申飭。
정조 8년
以漢城府閭家頹壓別單。傳于洪仁浩曰。恤典依例擧行。
정조 8년
以備忘記。傳于洪仁浩曰。永宗僉使李禹鉉下直。長弓一張。長箭一部。片箭一部。筒兒一箇賜給。
정조 8년
洪仁浩。以都摠府言啓曰。副摠管李鼎炳。以部將。今春夏等褒貶磨勘事。外兵曹晝仕出去之意。敢啓。傳曰。知道。
정조 8년
洪仁浩。以吏曹言啓曰。今番歲抄前僉使崔。方在被謫中。而未及照察。書入罷職秩。至蒙受點敍用。臣不勝惶恐待罪。而原單子改付標以入之意。敢啓。傳曰。知道。此前所未聞之事。卿之不察。不可尋常言也。卿則越俸一等。原單子改付標。已啓下矣。
정조 8년
沈豐之。以吏曹言啓曰。今日本曹褒貶時。堂上當爲備員。而參判鄭昌順未肅拜。令政院牌招。以爲進參之地。何如。傳曰。允。
정조 8년
洪仁浩。以兵曹言啓曰。卽接南所衛將牒報。則禁川橋北邊弘文館西邊水閣鐵窓。今因雨水。而末木毁闖云。卽使入直郞廳看審。則鐵箭雖如前。原體稍臥闊。此異於破傷。修改急速。令紫門監。待水退。堅實更植。其前以眞長木。爲先嚴加堅塞之意。分付。何如。傳曰。允。
정조 8년
洪仁浩。以兵曹言啓曰。卽接南所衛將牒報。則敦化門水門西邊鐵箭二間許。今日因雨頹顚云。爲先令紫門監。以杻把子。堅實圍排。把守軍兵。東營入直軍十名除出。限修改間。嚴加守直。而依例樹柵之意。分付。何如。傳曰。允。
정조 8년
洪仁浩。以兵曹言啓曰。卽接內三廳入直番將所告。則仁政殿後東邊階砌。俄者因雨頹圮云。卽遣入直郞廳。看審尺量。則周尺爲十四尺許。待雨晴。令紫門監修築之意。敢啓。傳曰。知道。
정조 8년
洪仁浩。以兵曹言啓曰。卽接西所衛將牒報。則曜金門南邊水閣鐵窓。今日雨水流下云。卽使入直郞廳看審。則鐵箭別無破傷。而急流所激。流臥下磗石。其高稍闊。趁速令紫門監。還立石上舊處之意。分付。何如。傳曰。允。
정조 8년
洪仁浩。以訓鍊都監言啓曰。本局字內諸處。連爲摘奸。則自麻浦至漢北門外。病人出來者。爲三名。故一幕造給。而三十五名差病撤幕。新舊幕合爲二百五十六處之意。敢啓。傳曰。知道。
정조 8년
洪仁浩。以禁衛營言啓曰。本營字內病幕。今日摘奸。則自南伐院至大峴近處。病人六名。又爲出來。故隨其無依者。二幕新造添補。使之奠接。舊幕中十處二十一名差病撤還。新舊幕合爲三百九十八處之意。敢啓。傳曰。知道。
정조 8년
洪仁浩。以御營廳言啓曰。本廳字內病幕。連爲摘奸。則永渡橋近處。病人一名出來無依。故一幕造給。使之奠接。舊幕中五處六名差病撤還。新舊幕合爲一百四十三處之意。敢啓。傳曰。知道。
정조 8년
洪仁浩。以備邊司言啓曰。今日發遣郞廳。東西南郊結幕處。摘奸以來。則回告內以爲。訓鍊都監字內新舊幕。合爲二百五十六處。禁衛營字內新舊幕。合爲三百九十八處。御營廳字內新舊幕。合爲一百四十三處。而近日大雨間。或有滲漏處。申飭各該營。使之着實蓋覆。自今日天明後。至午前。病人出來之數。訓鍊都監字內一名。自該營隨其病人來到。卽爲結幕。俾得奠接。糧資該廳計日磨鍊。已爲上下。竝姑無頉。故更加惕念擧行之意。各別嚴飭云矣。敢啓。傳曰。知道。
정조 8년
甲辰六月十三日辰時。上御誠正閣。抄啓文臣親臨製述入侍時。行都承旨沈豐之。行左承旨李敬養。右承旨趙鼎鎭。同副承旨洪仁浩。假注書鄭觀輝。記注官金健修。記事官吳錫齡。以次進伏訖。上曰。試官入就位。時囚罪人尹行任。附過放送。使之來參。而入門單子出給。更爲修整以入。可也。宣傳官亦當爲設講。笏記入之。抽牲爲之。而閣臣徐有防金宇鎭。別軍職申應周邊聖和。竝入爲試官。可也。上曰。政院褒貶。今日內爲之。可也。仍命書傳敎曰。前注書尹行任。口傳還付注書。貶目同爲磨勘。上曰。只試所承旨。收券以入。試官退去。仍命退。諸臣以次退出。
정조 8년
行都承旨沈豐之坐。行左承旨李敬養坐直。行右承旨朴祐源未肅拜。左副承旨趙鼎鎭坐。右副承旨安聖彬坐直。同副承旨李文源未肅拜。注書沈晉賢仕直一員未差。假注書朴能源仕。事變假注書安邁權仕。
정조 8년
沈豐之啓曰。各司褒貶。皆令明日爲之之意。申飭事。命下矣。工曹以判書未肅拜。不得磨勘。來呈草記。而特敎申飭之下。不卽擧行。事甚未安。工曹判書徐有寧。推考警責。仍卽牌招。使之擧行。何如。傳曰。允。
정조 8년
沈豐之啓曰。十六日儒生殿講爲之事。命下矣。處所以何處爲之乎。敢稟。傳曰。仁政殿爲之。
정조 8년
沈豐之啓曰。吏曹判書李在簡。參判鄭昌順。參議黃昇源牌不進。推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。允。
정조 8년
李文源。以吏曹言啓曰。應敎今當差出。而前望中無故之人。只有二人。以二望擬入之意。敢啓。傳曰。知道。
정조 8년
李文源啓曰。卽伏見咸鏡監司李命植。端川府使罷黜狀啓。則其代以令該曹口傳擇差爲請矣。守令罷狀。事係緊急。原狀雖不得不捧入。而道臣之口傳狀請。有違格例。推考警責。何如。傳曰。允。今日政各別擇差之意。嚴飭銓曹。待下批。仍令當日辭朝。
정조 8년
有政。吏批。判書李在簡進。參判鄭昌順牌不進。參議黃昇源進。行左承旨李敬養進。以曺遠振爲應敎。徐瀅修爲校理。李翼晉爲修撰。尹塾爲知敦寧。徐瀅修爲東學敎授。李祖承爲南學敎授。柳弘之爲造紙別提。柳增萬爲端川府使。檢閱尹行任單付。
정조 8년
兵批。判書徐有隣病。參判蔡弘履病。參議金宇鎭病。參知柳誼入直進。同副承旨洪仁浩進。僉知單權綝。副司直李聖圭金思穆朴天衡林錫喆。副護軍許任。
정조 8년
安聖彬啓曰。檢閱尹行任。旣已還付。卽爲牌招入直。何如。傳曰。允。
정조 8년
注書尹行任遷轉。代以朴能源爲假注書。
정조 8년
安聖彬啓曰。副應敎曺遠振。校理沈基泰。副校理李東郁。修撰姜忱。副修撰孟至大。俱在外。副校理尹㬦。副修撰朴廣源。牌招啓辭未下。玉堂上下番俱空。已至多日。事甚未安。未差之代。政官牌招。開政差出。待下批仍卽牌招。以爲推移入直之地。何如。傳曰。允。
정조 8년
安聖彬啓曰。新除授應敎曺遠振。時在京畿驪州地。經筵入番事緊。斯速乘馹上來事下諭。何如。傳曰。允。
정조 8년
安聖彬啓曰。新除授校理沈基泰。時在京畿楊根地。副校理李東郁。時在京畿仁川地。經筵入番事緊。竝斯速乘馹上來事下諭。何如。傳曰。允。
정조 8년
安聖彬啓曰。應敎曺遠振。校理沈基泰。副校理李東郁。修撰姜忱。副修撰孟至大俱在外。副校理尹㬦。副修撰朴廣源。牌招啓辭未下。校理徐瀅修。修撰李翼晉牌不進罷職傳旨。今方捧入。而玉堂上下番俱空。已至多日。事甚未安。未差之代。政官牌招。開政差出。待下批牌招入直。何如。傳曰。待明朝牌招開政。
정조 8년
傳于李敬養曰。下直守令入侍。
정조 8년
李敬養啓曰。臣與同副承旨洪仁浩伴直矣。纔已許遞。伴直無人。右副承旨安聖彬。卽爲牌招入直。何如。傳曰。允。
정조 8년
承旨前望單子入之。朴祐源李文源落點。
정조 8년
備忘記。書房色司鑰林興壽。內司書題差下。別監李孝得。書房色司鑰差下。
정조 8년
以漢城府民家頹壓單子。傳于李敬養曰。恤典依例擧行。
정조 8년
李文源。以兵曹言啓曰。卽接北所衛將牒報。則明光門西邊水門鐵箭。因雨顚傷云。卽使入直郞廳。看審則不但鐵箭顚傷。東邊水駛處。有隙稍闊。令紫門監。爲先以眞長木。堅實樹柵。鐵箭急速修改之意。分付戶曹。何如。傳曰。允。
정조 8년
李文源。以訓鍊都監言啓曰。本局字內諸處。連爲摘奸。則漢北門外。病人一名出來。故結幕以給。而十五名差病撤幕。新舊幕合爲二百四十五處之意。敢啓。傳曰。知道。
정조 8년
李文源。以禁衛營言啓曰。本營字內病幕。今日摘奸。則自南伐院至大峴近處。病人九名。又爲出來。故隨其無依者。二幕新造添補。使之奠接。舊幕中十二處二十名差病撤還。新舊幕合爲三百八十八處之意。敢啓。傳曰。知道。
정조 8년
李文源。以御營廳言啓曰。本廳字內病幕。連爲摘奸。則活人署近處。病人一名出來無依。故一幕造給。使之奠接。舊幕中四處七名差病撤還。新舊幕合爲一百四十處之意。敢啓。傳曰。知道。
정조 8년
李文源。以御營廳言啓曰。本廳字內敦化門水門西邊鐵箭二間許。今日因雨頹顚處。東營入直軍十名除出。限修改間。嚴加守直事。自兵曹草記矣。東營入直軍二十名內。十名除出把守。則宮墻外巡邏。勢難分排。以出番守禦廳作隊軍十名。添入東營。限修改間。晝夜輪回守直之意。敢啓。傳曰。知道。
정조 8년
義禁府啓目。昌原前府使李尙訥原情云云。傳旨問目內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處。何如。判付啓。依允。
정조 8년
判府事李徽之箚曰。伏以。臣縮伏訟愆中。伏見夜下傳敎。申飭各司貶坐。臣所帶內局太常禁營三處褒貶。宜卽擧行。而臣言行不孚。自速人言。其所侮辱。萬萬愧惶。雖使輿儓之賤。遭臣所遭。亦難揚揚於稠坐。況臣忝居具瞻之地。亦有羞恥之心。則公議可畏。廉隅可顧。復豈有可顯之面目乎。臣罪臣亦自知。職居三司者。詎無規責之論。而今者聖恩。特加容護。摧折言者。是亦臣罪也。且年衰病痼。死亡無幾。退斥丘壑。俾卒餘生。固其所願。而彯纓束帶。强赴公會。實無其心。飭敎之下。未克奉承。罪上添罪。尤宜嚴誅。玆敢略控危苦之情。冒煩崇嚴之聽。伏乞聖慈。俯垂諒察。先遞臣所帶三處都提擧之任。仍治臣違慢之罪。以安私分焉。答曰。省箚具悉卿懇。貶坐不參。毋或過中。卿須安心勿辭。開拆日磨勘。已多前例。待明朝擧行。仍傳曰。此批答遣史官。傳諭于李判府事。
정조 8년
甲辰六月十四日戌時。上御三善齋。下直守令入侍時。同副承旨洪仁浩。記事官沈晉賢李崑秀尹行任。端川府使柳增萬。以次進伏訖。上曰。下直守令進前。奏職姓名。增萬進伏。奏職姓名。上曰。端川。卽北關要衝之地。近不擇人。必多弊端。爾則往勉哉。又下敎。爾居在何處。增萬曰。居在丹城矣。上問七事。增萬誦陳。上曰。奸猾息云者。何也。增萬曰。使奸鄕猾吏。不得容手。每事皆從小臣之意見爲計矣。上曰。爾之意見。不善入則將若之何。增萬曰。事之可疑者。可以相議於上使而處之矣。上曰。爾旣丁寧告達於筵中。凡事之操心。必當逾於他守令矣。命傳諭訖。命增萬先退。上曰。左承旨入侍。賤臣承命出傳。與行左承旨李敬養偕入。上曰。同副先退。仁浩退出。上命書傳敎曰。同副承旨。聞有親病。許遞。又命書榻敎曰。新除授承旨。待明朝牌招察任。上曰。承旨以朴祐源李文源出牌。又命書傳敎曰。訓局褒貶。不爲設行云。處義尤萬萬過中。筵席面諭。罄予心腹。而卿猶如是固辭。大非所望於卿者。待明朝開坐磨勘。見卿所帶衙門貶目入來。京司殿最。始可開坼。以此意卽遣史官。傳諭于徐判府事。又命書判府事李徽之箚批訖。命退。諸臣以次退出。
정조 8년
行都承旨沈豐之坐。行左承旨李敬養坐。行右承旨朴祐源坐。左副承旨趙鼎鎭坐。右副承旨安聖彬坐直。同副承旨李文源坐直。注書沈晉賢仕一員未差。假注書朴能源仕直。事變假注書安邁權仕。
정조 8년
傳于沈豐之曰。吏兵房承旨。持褒貶啓本入侍。
정조 8년
李文源啓曰。玉堂上下番俱空。事甚未安。副校理尹㬦疏批已下。卽爲牌招入直。何如。傳曰。允。
정조 8년
李文源啓曰。玉堂上下番俱空。事甚未安。副修撰朴廣源疏批已下。一體牌招。何如。傳曰。允。
정조 8년
趙鼎鎭啓曰。今此試官望中。時無職名人。令該曹口傳付軍職。何如。傳曰。允。
정조 8년
李文源啓曰。校理李祖承疏批已下。卽爲牌招。何如。傳曰。允。
정조 8년
李文源啓曰。校理李祖承牌不進罷職傳旨。今方捧入。而應敎曺遠振。校理沈基泰。副校理李東郁。修撰姜忱權以綱。副修撰孟至大俱在外。玉堂上下番俱空。已至多日。事甚未安。未差之代。政官牌招開政差出。待下批仍卽牌招。推移入直之地。何如。傳曰。允。待明朝牌招。
정조 8년
李文源啓曰。新除授修撰權以綱。時在京畿積城地。經筵入番事緊。斯速乘馹上來事下諭。何如。傳曰。允。
정조 8년
沈豐之啓曰。吏曹判書李在簡。參判鄭昌順。參議黃昇源牌不進。推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判更卽牌招。何如。傳曰。允。參議只推。更爲牌招。
정조 8년
有政。吏批。判書李在簡進。參判鄭昌順進。參議黃昇源式暇。行都承旨沈豐之進。以吳載純爲副提學。李祖承爲校理。權以綱爲修撰。
정조 8년
兵批。判書徐有隣進。參判蔡弘履病。參議金宇鎭病。參知柳誼病。同副承旨李文源進。以洪緯浩爲僉知。李彦默爲訓鍊僉正。姜柱河爲城津僉使。
정조 8년
李文源啓曰。副提學吳載純。旣在闕中。不爲肅謝。直爲出去。事甚未安。推考警責。何如。傳曰。允。
정조 8년
安聖彬啓曰。應敎曺遠振。校理沈基泰。副校理李東郁。修撰姜忱權以綱。修撰孟至大。俱在外。校理李祖承。陳疏入啓。副校理尹㬦。副修撰朴廣源牌不進罷職傳旨未下。副提學吳載純牌不進。推考傳旨。今方捧入。而玉堂上下番俱空。已至多日。事甚未安。副提學吳載純。更卽牌招入直。何如。傳曰。職務相妨。亦有情勢。許遞。
정조 8년
以刑曹都囚徒。傳于李文源曰。崔昌瑞放。
정조 8년
以兵曹軍職褒貶啓本。傳于李文源曰。前後申飭何如。而帶軍銜人不參人。若是夥然。事極駭然。除元在外。更令今日磨勘。待磨勘。竝捧禁推傳旨。
정조 8년
事變假注書安邁權書啓。臣敬奉聖敎。馳往傳諭于南部薰陶坊苧廛洞契判中樞府事徐命善所住處。則以爲。卽於夜中。史官臨宣聖旨。以訓局褒貶之不行。責之以處義之過中。至有待明朝開坐磨勘之敎。臣奉讀以還。竊不勝惶恐悶阨之至。念臣之日前入城。雖因感激恩數。怵畏義分。區區廉防。有不暇自恤。而至於官職去就。早已斷定于心。故臣於躬承面諭之時。敢以從今以往。未易登筵之意。仰達而退。此豈無所以而質言於前席哉。今奉飭敎。若是申嚴。而反復思惟。實無一分轉動之勢。每以賤臣去就。仰貽丙枕之煩惱。卽此罪負。萬殞猶輕。伏地涕泣。祗俟鈇鉞之誅云矣。敢啓。答曰。知道。卿豈可自處以外廷臣耶。畀卿訓局都提擧。間又行大將事者。凡幾次矣。予意卿可默會。此不多誥。卿須思之。丁酉以後。團束自別。于今八年。都相及主將。未嘗遞改。蓋欲委任而責成也。予亦恃之若頗牧者。都相是勳舊主將。亦老鍊忠謹人故耳。然而部下將官。未必人人得人。則必須兩等考課。可以黜陟。此事開係。豈不至重且大乎。況近年元無貶坐頉稟之例焉。卿若念及於此。尙可一味固讓。所管他司。雖不磨勘。本局決不可任置。予方臨殿。待本局貶目入來。然後京司啓本。始可開坼。卿須諒之諒之。卽爲擧行事。更遣史官。傳諭。開坼事體莫重。時刻已過。史官馳往。傳諭擧行與否。斯速知來。書啓。以草本入啓。分付訓局。應參將卒。預卽等待。待都相進去。卽爲開坐事。從事官發牌聽傳敎。
정조 8년
李文源啓曰。卽者中樞府錄事來言。判府事徐命善。屢勤飭敎之下。一味違傲。惶凜迫隘。無所容措。進詣金吾門外。祗俟方命之誅云。係是大臣去就。敢啓。傳曰。知道。何爲而有此過中之擧。不料卿不體予意至此。卿若不往赴貶坐磨勘貶目。予則斷無開坼之謂。卿寧忍使予。爲食言之人歟。竊爲卿慨惋。卿須安心勿待命。隨史官先造朝聽予面諭。仍詣貶坐事。卽令史官。傳諭。
정조 8년
李文源啓曰。判府事徐命善。又使錄事來言。伏奉聖批。轉益罔措。至於二字之敎。尤不勝萬萬震凜。雖承勿待命造朝之命。變動無路。仍爲胥命。惟願遄被嚴勘云。係是大臣去就。敢啓。傳曰。知道。臨殿待卿。已半日矣。聞卿仍爲胥命。無意變動。一則予之誠信未孚。二則予之誠信未孚。卿之如是牢拒。實非意慮所及。予於卿。尙不能勉回初志。致之朝端。予更何顔面。董飭群僚。到今卿義不當復事覶縷。卿須諒之。安心勿待命。卽爲造朝。卿又或以胥命之意。附奏於史官之回。予欲躬駕迎之。更冀卿之念此事。更遣史官。傳諭。
정조 8년
李文源。以吏曹言啓曰。本曹所屬宗簿寺官員等矣。今甲辰年春夏等褒貶。當爲等第。而因本寺提調有故。不得磨勘之意。敢啓。傳曰。知道。
정조 8년
李文源。以義禁府言啓曰。黃海監司洪秉纘狀啓。據刑曹粘目內。文山前萬戶高時淵移本府處之事。命下矣。高時淵時在任所云。依例發遣府羅將。交代後拿來。何如。傳曰。允。
정조 8년
安聖彬。以戶曹言啓曰。本曹郞廳及所屬各司官員。今甲辰春夏等褒貶。依前例磨鍊以入。而軍資監因都提調有故。不得磨勘。去癸卯秋冬等褒貶時。軍資監司䆃寺濟用監。因都提調提調有故。限內不得磨勘矣。今則其時官員。已多遷轉。難以考績。依近例蕩滌。何如。傳曰。允。
정조 8년
安聖彬。以禮曹言啓曰。今此本曹所屬官員等褒貶時。昌陵令李得祥。與判書臣金履素。有應避之嫌。宣陵參奉吳泰齊。與參議臣趙英鎭。有應避之嫌。不得同議磨勘。別啓本以入之意。敢啓。傳曰。知道。
정조 8년
安聖彬。以禮曹言啓曰。各陵殿園墓。本曹郞廳。東南關王廟。四學童蒙敎官。通禮院典牲署掌樂院禮賓寺典醫監圖畫署東西氷庫東西活人署官員等。今甲辰年春夏等褒貶等第以入。而宗廟署社稷署景慕宮弘文館藝文館春秋館觀象監司譯院奉常寺承文院成均館內醫院惠民署官員等。各其司領事都提調提調及堂上有故。不得一時磨勘之意。敢啓。傳曰。知道。
정조 8년
安聖彬。以兵曹言啓曰。本曹今甲辰年春夏等褒貶等第磨勘以入。而曹所屬軍器寺官員等褒貶。因本寺提調有故。不得一體磨勘之意。敢啓。傳曰。知道。
정조 8년
李文源。以兵曹言啓曰。依下敎。今春夏等褒貶時。帶軍銜不參人員中。除元在外。在京人更爲磨勘以入。而副司直趙恒鎭。初旣來參。誤以不參貶坐。置諸中考。莫重殿最。致此顚錯昏謬之罪。實無所逃。趙恒鎭等第。原啓本中付標以入。臣等惶恐待罪之意。敢啓。傳曰。知道。勿待罪。
정조 8년
李文源。以兵曹言啓曰。本曹今甲辰年春夏等褒貶啓本中。刀擦三處之意。敢啓。傳曰。知道。
정조 8년
李文源。以兵曹言啓曰。敦化門東邊水門鐵箭。今已畢役。把守軍兵本處還入直之意。敢啓。傳曰。知道。
정조 8년
李文源。以工曹言啓曰。本曹郞廳今甲辰年春夏等褒貶及屬司繕工監尙衣院掌苑署造紙署典涓司今甲辰年春夏等褒貶。合六度磨勘以入。而屬司瓦署今甲辰年春夏等褒貶。因該署提調之有故。限內不得磨勘。而去癸卯年秋冬等繕工監造紙署瓦署典涓司褒貶。亦各因該司提調之有故。限內不得磨勘。其時官員。亦多有遷轉者。依例蕩滌之意。敢啓。傳曰。知道。
정조 8년
李文源。以訓鍊都監都提調意啓曰。今甲辰年春夏等褒貶磨勘以入之意。敢啓。傳曰。知道。
정조 8년
李文源。以訓鍊都監言啓曰。本局字內諸處。連爲摘奸。則弘濟院近處。病人二名出來。故二幕結給。而八名差病撤幕。新舊幕合爲二百四十一處之意。敢啓。傳曰。知道。
정조 8년
李文源。以禁衛營言啓曰。本營字內病幕。今日摘奸。則自南伐院至大峴近處。病人十六名。又爲出來。故隨其無依者。四幕新造添補。使之奠接。舊幕中七處二十二名差病撤還。新舊幕合爲三百八十五處之意。敢啓。傳曰。知道。
정조 8년
李文源。以禁衛營都提調意啓曰。本營從事官及諸將官今甲辰春夏等褒貶。當爲等第。而臣李徽之情勢難安。限內不得磨勘之意。敢啓。傳曰。知道。